02010D0014 — ET — 09.01.2020 — 002.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA KESKPANGA OTSUS, 16. september 2010, euro pangatähtede ehtsuse ja ringluskõlblikkuse kontrolli ning taasringluse kohta (EKP/2010/14) (2010/597/EL) (ELT L 267 9.10.2010, lk 1)

Muudetud:









▼B

EUROOPA KESKPANGA OTSUS,

16. september 2010,

euro pangatähtede ehtsuse ja ringluskõlblikkuse kontrolli ning taasringluse kohta

(EKP/2010/14)

(2010/597/EL)







Artikkel 1

Reguleerimisala

Käesoleva otsusega kehtestatakse määruse (EÜ) nr 1338/2001 artikli 6 lõike 1 alusel euro pangatähtede ehtsuse ja ringluskõlblikkuse kontrolli ning taasringluse suhtes ühtsed eeskirjad ja menetlus.

Artikkel 2

Mõisted

Käesolevas otsuses kasutatakse järgmisi mõisteid:

1) „RKP” – euro kasutusele võtnud liikmesriigi keskpank;

2) „sularahakäitlejad” – määruse (EÜ) nr 1338/2001 artikli 6 lõikes 1 nimetatud asutused ja ettevõtjad;

3) „taasringlusse laskmine” – sularahakäitlejate tegevus, mis seisneb nende poolt kas üldsuselt maksete või pangakontole paigutatud hoiuste näol või teiselt sularahakäitlejalt saadud euro pangatähtede laskmises tagasi ringlusse;

4) „pangatähtede käitluse seade” – iseteenindusseade (kliendid) või professionaalne seade (töötajad) vastavalt määratlusele I lisas;

5) „pangatähtede käitluse seadme liik” – pangatähtede käitluse seade, mida on võimalik eristada teistest pangatähtede käitluse seadmetest vastavalt kirjeldusele I lisas;

6) „ühtne katsemenetlus” – EKP kindlaks määratud katsemenetlus, mida RKPd kohaldavad teatavat liiki pangatähtede käitluse seadmete katsetamiseks;

7) „koolitatud töötajad” – sularahakäitlejate töötajad, kellel on a) teadmised erinevatest eurosüsteemi avaldatud euro pangatähtede avalikest turvaelementidest ning oskus neid kontrollida ja b) teadmised IIIb lisas loetletud sortimiskriteeriumide kohta ning oskus nende alusel euro pangatähti kontrollida;

8) „võltsitud euro pangatähed” – võltsitud pangatähed vastavalt määratlusele määruse (EÜ) nr 1338/2001 artikli 2 punktis a;

9) „sularahaautomaat” – selline iseteenindusseade, näiteks pangaautomaat, mis pangakaardi alusel või muul viisil väljastab elanikkonnale euro pangatähti, debiteerides pangakontot. „Makseterminal” – seade, mille abil elanikkond võib tasuda kaupade või teenuste eest pangakaardiga või muu makseinstrumendiga; kui neil on sularaha väljavõtmise funktsioon, loetakse neid ka sularahaautomaatideks;

10) „liikmesriikide pädevad asutused” – määruse (EÜ) nr 1338/2001 artikli 2 punktis b määratletud asutused;

11) „ringluskõlbmatud euro pangatähed” – euro pangatähed, mida on hinnatud taasringluseks kõlbmatuks artiklis 6 sätestatud ringluskõlblikkuse kontrolli tulemusel;

12) „krediidiasutus” – Euroopa Parlamendi ja nõukogu 14. juuni 2006. aasta direktiivi 2006/48/EÜ krediidiasutuste asutamise ja tegevuse kohta ( 1 ) artikli 4 lõike 1 punktis a määratletud krediidiasutus;

▼M2

13) „euro pangatähed” – pangatähed, mis vastavad otsuses EKP/2013/10 ( 2 ) või seda asendavas või täiendavas muus õigusaktis sätestatud nõuetele ning mille tehnilised nõuded on kehtestanud EKP nõukogu.

▼B

Artikkel 3

Üldpõhimõtted

1. Sularahakäitlejate kohustust kontrollida euro pangatähtede ehtsust ja ringluskõlblikkust tuleb täita kooskõlas käesolevas otsuses sätestatud menetlusega.

2. Kui kaks või rohkem sularahakäitlejat tegelevad samade euro pangatähtede taasringlusse laskmisega, määratakse nende euro pangatähtede ehtsuse ja ringluskõlblikkuse kontrollimise eest vastutav sularahakäitleja kindlaks vastavalt riigisisestele õigusnormidele või selliste normide puudumise korral vastavalt asjaomaste sularahakäitlejate vahelisele lepingule.

3. Ehtsuse ja ringluskõlblikkuse kontrollimine peab toimuma sellist liiki pangatähtede käitluse seadmega, mis on edukalt läbinud RKP katsetamise, või koolitatud töötaja poolt käsitsi.

4. Euro pangatähti võib lasta taasringlusse iseteenindusseadme või sularahaautomaadi kaudu ainult siis, kui nende ehtsust ja ringluskõlblikkust on kontrollitud sellist liiki pangatähtede käitluse seadmega, mis on edukalt läbinud RKP katsetamise, ning nad on liigitatud ehtsaks ja ringluskõlblikuks. See nõue ei kehti euro pangatähtede kohta, mille on sularahakäitlejale toimetanud vahetult RKP või teine sularahakäitleja, kes on juba kontrollinud sel viisil kõnealuste euro pangatähtede ehtsust ja ringluskõlblikkust.

▼M1

5. Sularahakäitlejad võivad professionaalse seadme, kui seda kasutatakse ehtsuse ja ringluskõlblikkuse kontrollimiseks, ning iseteenindusseadme kasutusele võtta ainult juhul, kui see seade on edukalt läbinud RKP katsetamise ning kantud vastavalt artikli 9 lõikele 2 EKP veebilehel avaldatavasse nimekirja. Seadmeid kasutatakse vaid selliste euro pangatähtede nimiväärtuste ja seeriate puhul, mille nimekiri on toodud EKP veebilehel, standardsete nüüdisajastatud tehaseseadetega, mis on edukalt läbinud katsetamise, kui RKP ja sularahakäitleja vahel ei ole kokku lepitud rangemaid seadeid.

▼B

6. Euro pangatähed, mille ehtsus ja ringluskõlblikkus on kontrollitud ning mis on liigitatud ehtsaks ja ringluskõlblikuks koolitatud töötaja poolt, kuid mida ei ole kontrollitud edukalt RKP katsetamise läbinud liiki pangatähtede käitluse seadmega, võib taasringlusse lasta ainult üle leti (over the counter).

7. Käesolevat otsust ei kohaldata euro pangatähtede ehtsuse ja ringluskõlblikkuse kontrollimisele RKPde poolt.

Artikkel 4

Euro pangatähtede liigitamine ja käitlemine pangatähtede käitluse seadmetega

1. Iseteenindusseadmetega kontrollitud pangatähed liigitatakse ja käideldakse vastavalt IIa lisale.

2. Professionaalsete seadmetega kontrollitud pangatähed liigitatakse ja käideldakse vastavalt IIb lisale.

Artikkel 5

Võltsitud euro pangatähtede tuvastamine

Sularahakäitlejad peavad euro pangatähed, mida ei tuvastata ehtsateks kooskõlas IIa või IIb lisaga toimuva liigituse või koolitatud töötaja poolt ehtsuse käsitsi kontrollimise tulemusel, andma viivitamata ning igal juhul hiljemalt 20 tööpäeva jooksul üle pädevale riigisisesele asutusele.

▼M1

Artikkel 6

Ringluskõlbmatute euro pangatähtede tuvastamine

1. Ringluskõlblikkuse manuaalne kontroll toimub kooskõlas III lisas sätestatud miinimumnõuetega.

2. Ringluskõlblikkuse automatiseeritud kontroll toimub pangatähtede käitluse seadmete abil, mis on edukalt läbinud katsetamise ja mille nüüdisajastatud nimekiri avaldatakse EKP veebilehel.

3. RKP võib pärast EKP teavitamist kehtestada rangemad nõuded euro pangatähtede ühe või mitme nimiväärtuse või seeria suhtes, kui see on põhjendatud näiteks sellega, et kõnealuses liikmesriigis on ringluses olevate euro pangatähtede kvaliteet halvenenud. Need rangemad nõuded avaldatakse asjaomase RKP veebilehel.

4. Ringluskõlbmatud euro pangatähed antakse üle RKP-le riigisiseste õigusaktide alusel.

▼B

Artikkel 7

Erandid

1. RKPd võivad anda krediidiasutuste kaugetele harukontoritele, kus tehakse vähe sularahatehinguid, õiguse kontrollida iseteenindusseadmete või sularahaautomaatide kaudu taasringlusse suunatavate euro pangatähtede ringluskõlblikkust käsitsi koolitatud töötajate poolt, kui ehtsuse kontroll toimub sellist liiki pangatähtede käitluse seadmega, mis on edukalt läbinud RKP katsetamise. Loa taotlemiseks esitavad krediidiasutused oma liikmesriigi RKP-le tõendid oma vastava harukontori kauge asukoha ning sularahatehingute vähesuse kohta. Iga RKP tagab, et sellisel viisil käsitsi kontrollitud euro pangatähtede maht ei ületa 5 % euro pangatähtede mahust, mis jaotatakse igal aastal iseteenindusseadmete või sularahaautomaatide kaudu. RKPd otsustavad, kas see 5 % piirang kehtib iga krediidiasutuse suhtes eraldi või kõikide krediidiasutuste suhtes riigi tasandil.

2. Kui toimub erakorraline sündmus, mis kahjustab oluliselt euro pangatähtede varu liikmesriigis, võivad sularahakäitleja koolitatud töötajad, tingimusel et vastav RKP on möönnud sündmuse erakordsust, ajutiselt käsitsi kontrollida iseteenindusseadmete või sularahaautomaatide kaudu taasringlusse saadetavate euro pangatähtede ehtsust ja ringluskõlblikkust.

Artikkel 8

Eurosüsteemi kohustused

1. Eurosüsteem teatab enne ja pärast uute pangatähtede seeriate emiteerimist tootjatele eurosüsteemi kindlaks määratud teabe euro pangatähtede ja nende masinloetavate turvaelementide kohta, et võimaldada tootjatel valmistada pangatähtede käitluse seadmeid, mis on võimelised läbima ühtse katsemenetluse, ning kohaneda uute nõudmistega.

2. Eurosüsteem teatab enne ja pärast uute euro pangatähtede seeriate emiteerimist sularahakäitlejatele eurosüsteemi kindlaks määratud teabe euro pangatähtede ja nende avalike turvaelementide kohta, et võimaldada anda nende töötajatele vajalikku koolitust.

3. Eurosüsteem toetab sularahakäitlejate poolt nende töötajate koolitamist, mille eesmärgiks on tagada töötajate pädevus euro pangatähtede ehtsuse ja ringluskõlblikkuse kontrollimisel.

▼M1

4. Eurosüsteem teavitab sularahakäitlejaid kohastel juhtudel võltsinguohtudest ning võib neilt nõuda meetmete võtmist, sealhulgas asjaomaste pangatähtede nimiväärtus(t)e taasringlusse laskmise ajutist keelamist.

▼B

5. Eurosüsteem teavitab pangatähtede käitluse seadmete tootjaid võltsinguohtudest kohasel viisil.

Artikkel 9

Eurosüsteemi ühtne pangatähtede käitluse seadmete katsemenetlus

1. RKPd katsetavad pangatähtede käitluse seadmete liike vastavalt ühtsele katsemenetlusele.

2. Iga edukalt katsetamise läbinud pangatähtede käitluse seadme liik on ajal, mil katsetamise tulemused vastavalt lõikele 3 kehtivad, kantud EKP veebilehel avaldatud nimekirja. Pangatähtede käitluse seadme liik, mis ei suuda sellel perioodil enam tuvastada kõiki eurosüsteemile teada olevaid võltsitud euro pangatähti, kustutatakse nimekirjast vastavalt EKP kehtestatud menetlusele.

▼M1

3. Kui pangatähtede käitluse seadme liik on edukalt katsetamise läbinud, kehtivad katsetamise tulemused katse tegemise kuu lõpust alates ühe aasta kogu euroalal, kui seadme liik suudab sellel perioodil tuvastada kõiki eurosüsteemile teada olevaid võltsitud euro pangatähti.

▼B

4. Eurosüsteem ei vastuta, kui edukalt katsetamise läbinud pangatähtede käitluse seadme liik ei suuda euro pangatähti liigitada ja käidelda vastavalt IIa või IIb lisale.

Artikkel 10

Eurosüsteemi seiretoimingud ja parandusmeetmed

1. Arvestades riigisisese õiguse nõuetega, on RKPdel õigus i) sooritada kohapealseid kontrolle, sealhulgas ette teatamata, sularahakäitlejate ruumides, et teha seiret nende pangatähtede käitluse seadmete suhtes, eriti seadmete suutlikkuse suhtes kontrollida ehtsust ja ringluskõlblikkust ning tuvastada võltsimiskahtlusega euro pangatähtede ning nende euro pangatähtede kontoomanikke, mille ehtsus ei ole selgelt tuvastatud, ja ii) viia läbi vastavuskontroll menetluste osas, mis puudutavad pangatähtede käitluse seadmete toimimist ja juhtimist, kontrollitud euro pangatähtede käitlemist ning käsitsi toimuvat ehtsuse ja ringluskõlblikkuse kontrolli.

2. Arvestades riigisisese õiguse nõuetega, on RKPdel õigus võtta valim menetletud euro pangatähtedest, et neid oma ruumides kontrollida.

▼M1

3. Kui RKP avastab, et sularahakäitleja on käesolevat otsust rikkunud, annab ta sularahakäitlejale tähtaja parandusmeetmete võtmiseks. Kuni rikkumist ei ole kõrvaldatud, võib asjaomane RKP EKP nimel keelata sularahakäitlejal vastava seeria euro pangatähtede nimiväärtusi taasringlusse lasta. Kui rikkumise põhjuseks on teatava pangatähtede käitluse seadme liigi tõrge, võib see viia selle liigi kõrvaldamiseni artikli 9 lõikes 2 nimetatud nimekirjast.

▼B

4. Kui sularahakäitleja keeldub kontrollimise osas koostööst RKPga, loetakse see rikkumiseks.

Artikkel 11

Aruandluskohustused

Et võimaldada EKP-l ja RKPdel jälgida käesoleva direktiivi järgimist sularahakäitleja poolt ning sularahatsükli arenguid, edastavad sularahakäitlejad RKPdele i) kirjalikult, sealhulgas elektrooniliselt, teate teatava pangatähtede käitluse seadme liigi kasutuselevõtust ja ii) IV lisas kindlaks määratud teabe.

Artikkel 12

Kulud

1. Eurosüsteem ei hüvita sularahakäitlejatele käesoleva direktiivi täitmisest tulenevaid kulusid.

2. Eurosüsteem ei hüvita sularahakäitlejatele kulusid, mis tulenevad muudetud või uute turvaelementidega euro pangatähtede emiteerimisest.

▼M1

Artikkel 13

Lõppsätted

1. Käesolev otsus jõustub järgmisel päeval pärast selle avaldamist Euroopa Liidu Teatajas.

2. Pärast käesoleva otsuse vastuvõtmist rakendavad euro kasutusele võtvate liikmesriikide sularahakäitlejad käesolevat otsust alates euro kasutusele võtmisest.

▼M2









I LISA

PANGATÄHTEDE KÄITLEMISE SEADMED

1. Üldised tehnilised nõuded

1.1. Pangatähtede käitluse seadme tingimuseks on seadme võime käidelda pangatähti, liigitada üksikuid pangatähti ning sortida pangatähed vastavalt nende liigitusele ilma kasutaja vahelesekkumiseta vastavalt IIa ja IIb lisale. Pangatähtede käitluse seadmetel (v.a mündivahetusautomaatidel) peab olema nõutud arv selleks ettenähtud väljundladureid ja/või muid võimalusi, et tagada käideldud euro pangatähtede usaldusväärne eraldamine.

1.2. Pangatähtede käitluse seadmed peavad olema kohandatavad, et nad oleksid võimelised usaldusväärselt tuvastama uusi võltsinguid. Lisaks peavad nad olema kohandatavad, et vajaduse korral seadistada neid vastavalt rangematele või leebematele ringluskõlblikkuse sortimise standarditele.

2. Pangatähtede käitluse seadmete kategooriad

Pangatähtede käitluse seadmed on kas iseteenindusseadmed või professionaalsed seadmed:







Tabel 1 Iseteenindusseadmed A. Iseteenindusseadmed, milles sularaha hoiustamisel toimub kliendi tuvastamine 1. Sissemakseautomaadid (CIMid) CIMid võimaldavad klientidel pangakaardi abil või muul viisil hoiustada euro pangatähti oma pangakontole, kuid neil ei ole sularaha väljastamise funktsiooni. CIMid kontrollivad euro pangatähtede ehtsust ning võimaldavad tuvastada kontoomanikku; ringluskõlblikkuse kontrollimine on lisavõimalus. 2. Taasringlusautomaadid (CRMid) CRMid võimaldavad klientidel pangakaardi abil või muul viisil hoiustada euro pangatähti oma pangakontole ning võtta euro pangatähti oma pangakontolt välja. CRMid kontrollivad euro pangatähtede ehtsust ja ringluskõlblikkust ning võimaldavad tuvastada kontoomanikku. Sularaha väljastamiseks võivad CRMid kasutada ehtsaid ringluskõlblikke euro pangatähti, mille on hoiustanud teised kliendid eelmistes tehingutes. 3. Ühildatud sisse- ja väljamakseautomaadid (CCMid) CCMid võimaldavad klientidel pangakaardi abil või muul viisil hoiustada euro pangatähti oma pangakontole ning võtta euro pangatähti oma pangakontolt välja. CCMid kontrollivad euro pangatähtede ehtsust ning võimaldavad tuvastada kontoomanikku; ringluskõlblikkuse kontrollimine on lisavõimalus. Sularaha väljastamiseks ei kasuta CCMid euro pangatähti, mille on hoiustanud teised kliendid eelmistes tehingutes, vaid ainult neisse eraldi laaditud euro pangatähti. B. Sularahaautomaadid (COMid) 4. Sularahaautomaadid (COMid) COMid on sularahaautomaadid, mis kontrollivad euro pangatähtede ehtsust ja ringluskõlblikkust enne nende väljastamist klientidele. COMid kasutavad neisse sularahakäitlejate või muude automaatsete süsteemide (nt müügiautomaadid) poolt laaditud pangatähti. C. Mündivahetusautomaadid (CDMid) 5. Mündivahetusautomaadid (CDMid) Mündivahetusautomaadid võimaldavad klientidel euro pangatähtede sisestamisel saada vastu münte. Enne müntide väljastamist, kontrollib mündivahetusautomaat euro pangatähtede ehtsust. Neid euro pangatähti ei lasta taasringlusse.

CRMi võib kasutada CIMi või CCMina, kui seadme põhifunktsioonide täitmiseks vajalikud detektorsüsteemid, tarkvara ja muud komponendid vastavad EKP veebilehel avaldatud CRMide nimekirjale ( 3 ).

CCMi võib kasutada CIMina, kui seadme põhifunktsioonide täitmiseks vajalikud detektorsüsteemid, tarkvara ja muud komponendid vastavad EKP veebilehel avaldatud CCMide nimekirjale.







Tabel 2 Professionaalsed seadmed 1. Pangatähtede käitluse seadmed (BMPd) BMPd kontrollivad euro pangatähtede ehtsust ja ringluskõlblikkust 2. Sularaha autentimise seadmed (BAMid) BAMid kontrollivad euro pangatähtede ehtsust. 3. Telleri taasringlusseadmed (TARMid) TARMid on sularaha taasringlusseadmed, mida kasutavad euro pangatähtede ehtsust ja ringluskõlblikkust kontrollivad sularahakäitlejad. Sularaha väljastamiseks võivad TARMid kasutada ehtsaid ringluskõlblikke euro pangatähti, mille on hoiustanud kliendid eelmistes tehingutes. Lisaks hoitakse neis euro pangatähti turvaliselt ning nad võimaldavad sularahakäitlejatel krediteerida või debiteerida klientide pangakontosid. 4. Telleri abiseadmed (TAMid) TAMid on seadmed, mida kasutavad euro pangatähtede ehtsust kontrollivad sularahakäitlejad. Lisaks hoitakse neis euro pangatähti turvaliselt ning nad võimaldavad sularahakäitlejatel krediteerida või debiteerida klientide pangakontosid.

Professionaalsed seadmed peavad pangatähti käitlema pakkides.

Seadet, mis on EKP veebilehel CRMi või CIMi/CCMi nimekirjas, võib kasutada vastavalt kas TARMina või TAMina. Sellisel juhul käitlevad seadet ainult sularahakäitlejate töötajad.

3. Pangatähtede käitluse seadmete liigid

Eurosüsteem katsetab pangatähtede käitluse seadmete liike. Pangatähtede käitluse seadmete liikide üksteisest eristamise aluseks võivad olla nende erinevad detektorsüsteemid, tarkvara ja muud nende põhifunktsioone täitvad komponendid. Nendeks funktsioonideks on: a) ehtsate euro pangatähtede autentimine; b) võltsituses kahtlustatavate euro pangatähtede tuvastamine ja eraldamine; c) vajaduse korral ringluskõlbmatute euro pangatähtede tuvastamine ja eraldamine ringluskõlblikest euro pangatähtedest; ja d) vajaduse korral nende objektide, mis on tuvastatud kui võltsitud euro pangatähed, ning nende euro pangatähtede, mis ei ole selgelt autenditud, seostamine isikutega.









IIa LISA

EURO PANGATÄHTEDE LIIGITAMINE JA KÄITLEMINE ISETEENINDUSSEADMETES

Euro pangatähed liigitatakse ühte järgmistest kategooriatest ning eraldatakse füüsiliselt vastavalt kategooriale. Seadmed, mis ei kontrolli euro pangatähtede ringluskõlblikkust, ei pea eristama kategooriate 4a ja 4b euro pangatähti.







Tabel 1 Euro pangatähtede liigitamine ja käitlemine iseteenindusseadmetes (sularaha vastuvõtt tuvastatavatelt klientidelt) Kategooria Omadused Käitlemine 1. Objektid, mida ei tunnistata euro pangatähtedeks Ei tunnistata euro pangatähtedeks ühel järgmistest põhjustest: — euro pangatähed, mida seade ei toeta — mitte-euro pangatähed — euro pangatähe laadsed objektid — vale motiiv või formaat — suured murtud nurgad või puuduvad osad — sisestamisel esinenud viga Seade tagastab pangatähe kliendile 2. Võltsimiskahtlusega euro pangatähed Motiiv ja formaat on äratuntavad, kuid üks või mitu seadme kontrollitud turvaelementi on tuvastamatud või ei vasta selgelt nõuetele Ringlusest kõrvaldamine Antakse koos teabega kontoomaniku kohta üle pädevale riigiasutusele viivitamata või hiljemalt 20 tööpäeva jooksul pärast seadmesse sisestamist. Ei krediteerita kontoomanikule. 3. Euro pangatähed, mille ehtsus ei ole kindel Motiiv ja formaat on äratuntavad, kuid pangatähe turvaelemente ei tunta ära kas halva kvaliteedi ja/või nõuetele mittevastavuse tõttu. Enamikul juhtudel ringluskõlbmatud euro pangatähed Ringlusest kõrvaldamine Need euro pangatähed käideldakse eraldi ning antakse autentimiseks üle RKP-le viivitamata või hiljemalt 20 tööpäeva jooksul pärast seadmesse sisestamisest. Teavet kontoomaniku kohta säilitatakse kaheksa nädala jooksul alates asjaomaste euro pangatähtede tuvastamisest seadme poolt. Teave tehakse nõudmisel teatavaks RKP-le. Teise võimalusena võib kokkuleppel RKPga anda kontoomaniku tuvastamist võimaldava teabe RKP-le üle koos asjaomaste pangatähtedega. Võib krediteerida kontoomanikule 4a. Ehtsateks ja ringluskõlblikeks tunnistatud euro pangatähed Kõik seadme sooritatud ehtsuse ja ringluskõlblikkuse kontrolli toimingud andsid positiivse tulemuse Võib lasta taasringlusse Krediteeritakse kontoomanikule 4b. Ehtsateks ja ringluskõlbmatuteks tunnistatud euro pangatähed Kõik seadme sooritatud ehtsuse kontrolli toimingud andsid positiivse tulemuse. Vähemalt üks kontrollitud ringluskõlblikkuse kriteerium oli negatiivne Ei või taasringlusse lasta ning saadetakse tagasi RKP-le Krediteeritakse kontoomanikule

Tabeli 1 erisätted

1. Kategooriatesse 2 ja 3 kuuluvaid euro pangatähti ei tagastata seadmest kliendile, kui pangatähtede käitluse seade võimaldab hoiustamistehingu tühistamist. Selliseid euro pangatähti võib tehingu tühistamise korral säilitada seadme ajutise hoiu osas.

2. Kategooria 3 euro pangatähti ei ole vaja füüsiliselt eraldada kategooria 4a või 4b euro pangatähtedest. Kui füüsilist eraldamist ei toimu, kohaldatakse kategooriate 3, 4a ja 4b euro pangatähtede segapakkide RKP-le üleandmise tähtaega ning kategooria 3 all sätestatud kategooria 3 euro pangatähtede kliendituvastamise nõudeid.

3. Kategooria 3 euro pangatähti, ka siis kui need on koos kategooria 4a või 4b pangatähtedega, võib uuesti töödelda testi läbinud pangatähtede käitluse seadmes. Seejärel loetakse, et need pangatähed on läbinud teise pangatähtede käitluse seadme liigituse, kuid kategooria 3 pangatähtede kontoomanikku peab saama tuvastada, kui teine seade lükkab need pangatähed tagasi, kuna ehtsus ei ole kindel.



Tabel 2 Euro pangatähtede liigitamine ja käitlemine sularahaautomaatides (COM) Kategooria Omadused Käitlemine 1. Objektid, mida ei tunnistata euro pangatähtedeks Ei tunnistata euro pangatähtedeks ühel järgmistest põhjustest: — euro pangatähed, mida seade ei toeta — mitte-euro pangatähed — euro pangatähe laadsed objektid — vale motiiv või formaat — suured murtud nurgad või puuduvad osad — sisestamisel esinenud viga Ei või klientidele väljastada 2. Võltsimiskahtlusega euro pangatähed Motiiv ja formaat on äratuntavad, kuid üks või mitu seadme kontrollitud turvaelementi on tuvastamatud või ei vasta selgelt nõuetele Ei või klientidele väljastada Antakse autentimiseks üle pädevale riigiasutusele viivitamata või hiljemalt 20 tööpäeva jooksul seadme poolt tuvastamisest koos teabega kontoomaniku kohta, kui see on kättesaadav 3. Euro pangatähed, mille ehtsus ei ole kindel Motiiv ja formaat on äratuntavad, kuid pangatähe turvaelemente ei tunta ära kas halva kvaliteedi ja/või nõuetele mittevastavuse tõttu. Enamikul juhtudel ringluskõlbmatud euro pangatähed Ei või klientidele väljastada Need euro antakse autentimiseks üle RKP-le viivitamata või hiljemalt 20 tööpäeva jooksul pärast seadmesse sisestamist. 4a. Ehtsateks ja ringluskõlblikeks tunnistatud euro pangatähed Kõik seadme sooritatud ehtsuse ja ringluskõlblikkuse kontrolli toimingud andsid positiivse tulemuse Võib väljastada klientidele 4b. Ehtsateks ja ringluskõlbmatuteks tunnistatud euro pangatähed Kõik seadme sooritatud ehtsuse kontrolli toimingud andsid positiivse tulemuse Vähemalt üks kontrollitud ringluskõlblikkuse kriteerium oli negatiivne Ei või klientidele väljastada ning tagastatakse RKP-le

Tabeli 2 erisätted:

1. Kategooriatesse 1, 2 ja 3 kuuluvaid euro pangatähti ei ole vaja füüsiliselt eraldada. Kõiki kolme liigi euro pangatähti segapakkides käsitletakse kategooria 2 euro pangatähtedena. Kui kategooriate 1, 2 ja 3 euro pangatähti on võimalik eraldada mõne muu pangatähtede käitluse seadme abil või RKPga kokkuleppel väljaõppe saanud töötajate poolt, käsitletakse asjaomaseid pangatähti vastavalt tabelile 2.

2. Kategooria 3 euro pangatähti ei ole vaja füüsiliselt eraldada kategooria 4a või 4b euro pangatähtedest. Kui füüsilist eraldamist ei toimu, kohaldatakse kategooriate 3, 4a ja 4b euro pangatähtede segapakkide RKP-le üleandmise tähtaega, mis on sätestatud kategooria 3 jaoks.

3. Kategooria 3 euro pangatähti, ka siis kui need on koos kategooria 4a või 4b pangatähtedega, võib uuesti töödelda testi läbinud pangatähtede käitluse seadmes. Sellisel juhul loetakse, et need pangatähed on läbinud teise pangatähtede käitluse seadme liigituse.



Tabel 3 Euro pangatähtede liigitamine ja käitlemine mündivahetusautomaatides (CDM) CDMid peavad kontrollima saadud pangatähtede ehtsust ja kinni pidama võltsimiskahtlusega pangatähed, kuid ei ole vajalik neid liigitada kategooriate kaupa. Võltsimiskahtlusega pangatähed antakse autentimiseks üle pädevale riigiasutusele viivitamata või hiljemalt 20 tööpäeva jooksul pärast seadme poolt tuvastamist, koos teabega kontoomaniku kohta, kui see on kättesaadav. Teise võimalusena võib CDMis sisestatud pangatähti uuesti töödelda testi läbinud pangatähtede käitluse seadmes ja seejärel käsitleda liigitatuna selle seadme poolt. Võimaluse korral säilitatakse teavet kontoomaniku kohta, kellega kategooriatesse 2 ja 3 liigitatud ühikud on seotud.

▼M1









IIb LISA

Euro pangatähtede liigitamine ja käitlemine professionaalsetes seadmetes

Euro pangatähed liigitatakse ühte tabelis 1 nimetatud kategooriatest. Kategooriate 4a ja 4b euro pangatähed eraldatakse füüsiliselt kategooriate 1, 2 ja 3 euro pangatähtedest. Seadmed, mis ei kontrolli euro pangatähtede ringluskõlblikkust, ei pea eristama kategooriate 4a ja 4b euro pangatähti.







Tabel 1 Euro pangatähtede liigitamine ja käitlemine professionaalsetes seadmetes Kategooria Omadused Käitlemine 1. Objektid, mida ei tunnistata euro pangatähtedeks Ei tunnistata euro pangatähtedeks ühel järgmistest põhjustest: — euro pangatähed, mida seade ei toeta — mitte-euro pangatähed — euro pangatähe laadsed objektid — vale motiiv või formaat — suured murtud nurgad või puuduvad osad — sisestamisel esinenud viga Tagastatakse masinast operaatorile edasiseks hindamiseks ja käitlemiseks. Pärast visuaalset hindamist töötaja poolt võib sularahakäitleja need kliendile tagastada. 2. Võltsimiskahtlusega euro pangatähed Motiiv ja formaat on äratuntavad, kuid üks või mitu seadme kontrollitud turvaelementi on tuvastamatud või ei vasta selgelt nõuetele. Tagastatakse masinast operaatorile edasiseks käitlemiseks. Need töödeldakse eraldi ning antakse lõplikuks autentimiseks üle pädevale riigisisesele asutusele viivitamatult ning hiljemalt 20 tööpäeva jooksul pärast seadmes käitlemist. 3. Euro pangatähed, mille ehtsus ei ole kindel Motiiv ja formaat on äratuntavad, kuid pangatähe turvaelemente ei tunta ära kas halva kvaliteedi ja/või nõuetele mittevastavuse tõttu. Enamikul juhtudel ringluskõlbmatud euro pangatähed 4a. Ehtsateks ja ringluskõlblikeks tunnistatud euro pangatähed Kõik seadme sooritatud ehtsuse ja ringluskõlblikkuse kontrolli toimingud andsid positiivse tulemuse. Võib lasta taasringlusse. Krediteeritakse kontoomanikule. 4b. Ehtsateks ja ringluskõlbmatuteks tunnistatud euro pangatähed Kõik seadme sooritatud ehtsuse kontrolli toimingud andsid positiivse tulemuse. Vähemalt üks kontrollitud ringluskõlblikkuse kriteerium oli negatiivne. Ei või taasringlusse lasta ning saadetakse tagasi RKP-le. Krediteeritakse kontoomanikule.

Tabeli 1 erisätted

Kui kategooriate 2 ja 3 euro pangatähti on võimalik füüsiliselt eraldada seadme enda või mõne muu pangatähtede käitluse seadme abil või RKPga kokkuleppel koolitatud töötajate poolt, võib kategooria 3 euro pangatähed esitada RKP-le koos kategooria 4b euro pangatähtedega. Sellisel juhul kohaldatakse kategooria 2 euro pangatähtede pädevale riigisisesele asutusele ja kategooriate 3 ja 4b euro pangatähtede segapakkide RKP-le üleandmise tähtaega vastavalt tabelis sätestatule.

Liigitamise ja sortimise erieeskirjad mõnede professionaalsete seadmete jaoks

1. BMPd liigitavad ja sordivad kategooriate 1, 2 ja 3 euro pangatähed füüsiliselt IIb lisas sätestatud ühte või enamasse väljundladurisse ja kategooriate 4a ja 4b euro pangatähed kahte eraldi väljundladurisse, milleks on tarvis vähemalt kolme selleks ette nähtud väljundladurit, et seadme operaator ei peaks sekkuma.

2. BMPd, millel on ainult kaks selleks ette nähtud väljundladurit, võivad siiski euro pangatähti liigitada ja sortida, kui järgmised nõuded on täidetud.

a) Ehtsuse ja ringluskõlblikkuse kontrollimise toimingud toimuvad sama käitluskorra käigus. Selle käitluskorra ajal peavad kategooria 4a euro pangatähed saama sorditud ühte statsionaarsesse väljundladurisse ning teiste kategooriate euro pangatähed saama sorditud eraldi statsionaarsesse väljundladurisse, millel ei ole füüsilist kokkupuudet ühegi kategooria 4a euro pangatähega.

b) Kui tuvastatakse, et teises väljundladuris leidub kategooria 1, 2 või 3 euro pangatähti, peab operaator teises väljundladuris asuvad euro pangatähed uuesti seadmest läbi laskma. Selle teise käitluskorra käigus peab kategooriate 1, 2 ja 3 euro pangatähed eraldama kategooria 4b euro pangatähtedest, sortides esimesed selleks ette nähtud väljundladurisse, ning neid peab käitlema vastavalt ülaltoodud tabelile. Kuna seade ei võimalda kategooriate 1, 2 ja 3 euro pangatähti füüsiliselt eraldada erinevatesse väljundladuritesse, tuleb neid kõiki käsitleda kategooria 2 euro pangatähtedena.

3. BAMid liigitavad ja sordivad kategooriate 1, 2 ja 3 euro pangatähed füüsiliselt ühte väljundladurisse ning kategooriate 4a ja 4b euro pangatähed teise väljundladurisse, milleks on tarvis vähemalt kahte selleks ette nähtud väljundladurit, et seadme operaator ei peaks sekkuma.

4. BAMid, millel on ainult üks selleks ette nähtud väljundladur, võivad siiski euro pangatähti liigitada ja sortida, kui järgmised nõudmised on täidetud:

a) iga kord, kui kategooria 1, 2 või 3 euro pangatäht tuvastatakse, peab seade viivitamata peatama käitlemise ning fikseerima selle euro pangatähe nii, et välistatud on füüsiline kontakt autenditud euro pangatähtedega;

b) ehtsuse kontrolli tulemus peab olema näidatud ekraanil iga üksiku kategooria 1, 2 või 3 euro pangatähe kohta. Kuna seade ei võimalda kategooriate 1, 2 ja 3 euro pangatähti füüsiliselt eraldada erinevatesse väljundladuritesse, tuleb neid kõiki käsitleda kategooria 2 euro pangatähtedena;

c) seade peab käitlemise peatamisel kontrollima kategooria 1, 2 või 3 euro pangatähe olemasolu ning käitlus võib jätkuda ainult pärast seda, kui operaator on kategooria 1, 2 või 3 euro pangatähe füüsiliselt seadmest eemaldanud;

d) igal käitluse peatumisel võib operaatorile olla kättesaadav ainult üks kategooria 1, 2 või 3 euro pangatäht.









III LISA

▼B

KÄSITSI TEHTAVA EURO PANGATÄHTEDE RINGLUSKÕLBLIKKUSE KONTROLLI MIINIMUMNÕUDED

Käesolevas lisas sätestatakse käsitsi tehtava euro pangatähtede ringluskõlblikkuse kontrolli miinimumnõuded.

Ringluskõlblikkuse kontrollimisel loetakse ringluskõlbmatuks euro pangatähed, millel esineb mõni allolevas tabelis ära toodud puudus või selgelt märgatav nähtava turvaelemendi puudus. Siiski võib volditud ning volditud nurkadega euro pangatähed võimaluse korral käsitsi sirgeks voltida. Ringluskõlblikkuse kontroll toimub üksikute euro pangatähtede visuaalse vaatluse teel ning ei nõua ühegi abivahendi kasutamist.







Käsitsi ringluskõlblikkuse kontrollimise sortimiskriteeriumide loetelu Omadus Kirjeldus 1. Mustus Kogu euro pangatähe visuaalselt märgatav määrdumus 2. Plekk Kohati koondunud mustus, mis on visuaalselt märgatav 3. Grafiti Euro pangatähele mis tahes viisil lisatud kujutis või kirje, mis on visuaalselt märgatav 4. Trükikaoga pangatäht Visuaalselt märgatav osaline või täielik trükivärvi puudumine euro pangatähel, nt pestud pangatäht 5. Rebend Euro pangatäht, mille servas on vähemalt üks rebend 6. Auk Euro pangatäht, millel on vähemalt üks visuaalselt märgatav auk 7. Vigastus Puudub pangatähe osa piki vähemalt ühte külge (erinevalt august), nt puuduv nurk 8. Parandus Teibi, liimi või muu vahendi abil ühendatud ühe või mitme euro pangatähe osad 9. Kortsud Euro pangatäht, millel on mitu juhuslikku volti, mis mõjutavad märgatavalt selle visuaalset ilmet 10. Pehmus Euro pangatähe struktuuri halvenemine, mille tulemuseks on märgatav jäikuse puudus 11. Volditud euro pangatäht Volditud euro pangatäht, sh selline, mida ei saa sirgeks voltida 12. Murtud nurk Euro pangatäht, millel on vähemalt üks selgelt märgatav volditud nurk

▼M2









IV LISA

ANDMETE KOGUMINE SULARAHAKÄITLEJATELT

1. Eesmärgid

Andmete kogumise eesmärgiks on võimaldada riikide keskpankadel (RKPd) ja Euroopa Keskpangal (EKP) jälgida sularahakäitlejate asjakohast tegevust ning sularahatsükli muutusi.

2. Üldpõhimõtted

2.1. Pangatähtede käitluse seadmete kohta esitatakse andmed, kui neid seadmeid kasutatakse käesoleva otsuse järgimiseks. Mündivahetusautomaadid on aruandluskohustusest vabastatud.

2.2. Sularahakäitlejad annavad oma liikmesriigi RKP-le regulaarselt:

— teavet tegevuskohtade, nt harukontorite kohta, kus sularaha käideldakse, ja

— teavet pangatähtede käitluse seadmete ja sularahaautomaatide kohta.

2.3. Lisaks annavad sularahakäitlejad, kes lasevad euro pangatähti taasringlusse pangatähtede käitluse seadmete ja sularahaautomaatide kaudu, oma liikmesriigi RKP-le regulaarselt:

— teavet selliste sularahatehingute mahu kohta (käideldud euro pangatähtede arv), mille puhul on kasutusel pangatähtede käitluse seadmed ja sularahaautomaadid,

— teavet krediidiasutuste kaugete harukontorite kohta, kus tehakse vähe sularahatehinguid ning kus ringluskõlblikkust kontrollitakse manuaalselt.

3. Andmete liigid ja aruandluse nõuded

3.1. Vastavalt omadustele jaguneb kogutud teave alus- ja operatiivandmeteks.

Alusandmed

3.2. Alusandmed hõlmavad teavet järgmise kohta: a) üksikud sularahakäitlejad ja nende juures kasutusel olevad pangatähtede käitluse seadmed ja sularahaautomaadid; b) krediidiasutuste kauged harukontorid.

3.3. Alusandmed esitatakse RKP-le käesoleva otsuse kohaldamise kuupäevaks ning seejärel iga kuue kuu järel. Esitada tuleb 1. liite vormis osutatud andmed, kuid RKPd võivad nõuda andmete esitamist muus vormis.

3.4. RKP võib otsustada jälgimise jaoks koguda teavet kohalikul, nt harukontorite tasandil.

3.5. RKPd võivad nõuda, et sularahakäitlejad osutaksid, milliseid taasringlusautomaate (CRM) kasutatakse ühildatud sisse- ja väljamakseautomaatidena (CCM) või sissemakseautomaatidena (CIM) ning milliseid CCMe kasutatakse CIMidena.

3.6. Esitada tuleb 3. liites olevas vormis osutatud andmed kaugete harukontorite kohta, kuid RKPd võivad nõuda andmete esitamist muus vormis.

Operatiivandmed

3.7. Andmed euro pangatähtede käitlemise ja taasringluse kohta liigitatakse operatiivandmeteks.

3.8. RKP võib otsustada välja jätta määruse (EÜ) nr 1338/2001 ( 4 ) artikli 6 lõikes 1 osutatud muude asutuste kohustuse esitada operatiivandmeid, kui nende poolt sularahaautomaatide kaudu taasringlusse lastavate euro pangatähtede arv on RKP poolt määratavast piirmäärast väiksem.

3.9. Andmed esitatakse kuue kuu kohta. Andmed esitatakse RKP-le hiljemalt kahe kuu jooksul pärast vastava aruandlusperioodi lõppemist, st veebruari ja augusti lõpuks. Andmeid võib esitada 2. liites osutatud vormil. RKPd võivad üleminekuperioodil nõuda aruandlust kuu kohta, kui nad nõudsid seda enne käesoleva otsuse jõustumist, või kvartali kohta.

3.10. Andmeid esitavad need sularahakäitlejad, kes füüsiliselt käitlevad euro pangatähti. Kui sularahakäitleja annab ehtsuse ja ringluskõlblikkuse kontrollimise ülesande üle muule sularahakäitlejale, määratakse andmeid esitav sularahakäitleja kindlaks vastavalt artikli 3 lõikele 2.

3.11. Sularahakäitlejad esitavad andmed ühikute kaupa (arv), need üldistatakse riigi tasandil ning liigendatakse euro pangatähtede nimiväärtuste alusel. Andmeid ei pea esitama pangatähtede seeriate kaupa. Krediidiasutuste kaugete harukontorite operatiivandmed esitatakse eraldi.

3.12. RKP võib otsustada seire huvides koguda teavet kohalikul, nt harukontorite tasandil.

3.13. Sularahakäitlejatelt, kes annavad ehtsuse ja ringluskõlblikkuse kontrollimise ülesande üle muule sularahakäitlejale, võib nõuda selle kohta (sh allhanke tingimuste kohta) üksikasjaliku teabe esitamist RKP-le.

3.14. Esitada tuleb 3. liites olevas vormis kindlaks määratud andmed kaugete harukontorite kohta, kuid RKPd võivad nõuda andmete esitamist muus vormis ning sularahakäitlejatega võib kokku leppida enamate andmete kogumises.

4. Konfidentsiaalsus ja andmete avaldamine

4.1. Nii alusandmed kui ka operatiivandmed loetakse konfidentsiaalseteks.

4.2. RKPd ja EKP võivad avaldada aruandeid või statistikat, kasutades käesoleva lisa alusel saadud andmeid. Sellisel avaldamisel üldistatakse andmed nii, et üksikuid aruandeüksuseid ei saa tuvastada.









Liide 1

ARUANDEVORM

Alusandmed

Käesolev teave esitatakse:

[RKP nimi, kontaktandmed, aadress]

1. Teave sularahakäitleja kohta

Sularahakäitleja nimi:

Asukoha aadress:

Postiindeks:

Linn:

Tänav:

Ettevõtja liik:

— Krediidiasutus

— Valuutavahetus

— Sularahavedaja, kes ei ole makseasutus

— Ettevõtja (jaeettevõtja)

— Kasiino

— Muu, sh makseasutused, kes ei kuulu eespool toodud liigitusse (täpsustada)

Kontaktisikud:

Nimed:

Telefoninumbrid:

Faksi numbrid:

E-post:

Sisseostetud teenuse osutaja (kui on)

Nimi:

Aadress:

Postiindeks:

Linn:

2. Iseteenindusseadmed







Seadme kategooria Tunnusnumber (1) Tootja (1) Seadme nimetus (1) Tunnus (1) (detektorite süsteem/tarkvara versioonid) Kasutusel olevate seadmete arv CIMid CRMd CCMid COMid (1) Need väljad täidetakse EKP veebilehel oleva vastava teabe alusel.

3. Professionaalsed seadmed







Seadme kategooria Tunnusnumber (1) Tootja (1) Seadme nimetus (1) Tunnus (1) (detektorite süsteem/tarkvara versioonid) Kasutusel olevate seadmete arv BPMd BAMid TARMid TAMid (1) Need väljad täidetakse EKP veebilehel oleva vastava teabe alusel.

4. Sularahaautomaadid, mis ei ole toodud eespool iseteenindusseadmete tabelis







Kasutusel olevate seadmete arv Pangaautomaadid SCoTid Muu









Liide 2

ARUANDEVORM

Operatiivandmed

1. Teave sularahakäitleja kohta







Sularahakäitleja nimi Aruandeperiood

2. Andmed

Järgmised andmeühikud tuleb RKP otsuse korral agregeerida riigi või piirkondlikul tasandil – välja arvatud kaugete harukontorite osas.







Käideldud euro pangatähtede arv kokku Ringluskõlbmatuiks sorditud euro pangatähed Taasringlusse lastud euro pangatähed 5 eurot 10 eurot 20 eurot 50 eurot 100 eurot 200 eurot 500 eurot

Eespool olevas tabeli veerus pealkirjaga „Käideldud euro pangatähtede arv kokku” tuleb näidata euro pangatähtede koguarv, mille ehtsust ja ringluskõlblikkust on kontrollitud pangatähtede käitluse seadmetega, st taasringlusautomaatides (CRM), sularahaautomaatides (COM), telleri taasringlusseadmetes (TARM), pangatähtede käitluse seadmetes (BMP) ja ühildatud sisse- ja väljamakseautomaatides (CCM) ringluskõlblikkuse kontrollimise võimalusega. Andmed ei hõlma järgmisi pangatähti: a) pangatähed, mille ehtsust ja ringluskõlblikkust on kontrollitud manuaalselt, st sularahatehingutes või arveldusosakonna tehingutes; b) pangatähed, mille ehtsust on kontrollitud, kuid ringluskõlblikkust ei ole pangatähtede käitluse seadmetega kontrollitud, st pangatähed, mille ehtsust on kontrollitud sissemakseautomaatides (CIM), CCMides (ilma ringluskõlblikkuse kontrollimise võimaluseta), telleri abiseadmetes (TAM) ja sularaha autentimise seadmetes (BAM).

Veerg pealkirjaga „Ringluskõlbmatuiks sorditud euro pangatähed” on töödeldud euro pangatähtede koguarvu alajaotus, mis peab osutama pangatähtede arvu, mis liigitati seadmete poolt ehtsaks ja ringluskõlbmatuks (st kategooria 4b). See andmeühik hõlmab CRMid, COMid, TARMid ja BPMid, ning CCMid ringluskõlblikkuse kontrollimise võimalusega.

Veerg pealkirjaga „Taasringlusse lastud euro pangatähed” on töödeldud euro pangatähtede koguarvu alajaotus, mis:

a) CRMide, COMide ja TARMide osas peab hõlmama seadmete poolt ehtsateks ja ringluskõlblikeks sorditud pangatähtede koguarvu (st kategooria 4a), mis on klientidele välja antud seadme statistika kohaselt;

b) ringluskõlblikkuse kontrolli võimalusega BMPide ja CCMide osas peab hõlmama seadmete poolt ehtsateks ja ringluskõlblikeks sorditud pangatähtede koguarvu (st kategooria 4a), mis ei ole RKP-le tagastatud ja mida hoitakse kavatsusega need pangatähed sularahatsüklis taasringlusse lasta.



Iseteenindusseadmete ja sularahaautomaatide kaudu jaotatud euro pangatähtede arv

Kui RKP rakendab artiklis 7 sätestatud kaugete harukontorite erandit, on andmete esitamine asjaomase liikmesriigi krediidiasutustele kohustuslik. Krediidiasutused peavad RKPga konsulteerima, et kindlaks teha, kas nimetatud andmete esitamine on kohustuslik.









Liide 3

KREDIIDIASUTUSTE KAUGED HARUKONTORID

Käesoleva teabe esitavad ainult krediidiasutused, kellel on artikli 7 lõikes 1 nimetatud kaugeid harukontoreid.

1. Teave krediidiasutuse kohta







Krediidiasutuse nimi Aruandlusperiood

2. Andmed







Kauge harukontori nimi Aadress (Address) Iseteenindusseadmete ja sularahaautomaatide kaudu jaotatud euro pangatähtede arv